Johnny Depp

**John Christopher Depp II**, nado en Owensboro, Kentucky, o 9 de xuño de 1963, é un actor, produtor e músico estadounidense. Gañou un Globo de Ouro e un Premio do Sindicato de Actores ó mellor actor.

Depp acadou a fama coa serie de televisión dos anos 1980 *21 Jump Street*, na que se converteu nun ídolo adolescente. Insatisfeito con esa condición, Depp empezou no cine para obter papeis que supuxeran un desafío maior. Interpretou o papel protagonista na aclamada *Edward Scissorhands* (1990) e posteriormente obtivo un grande éxito en filmes coma *Sleepy Hollow* (1999), *Charlie e a fábrica de chocolate* (2005), *Alice in Wonderland* (2010), *Rango* (2011) e a serie de *Pirates of the Caribbean*. Colaborou co director, e amigo seu, Tim Burton en oito filmes; sendo o último *Sombras tenebrosas* (2012).

Depp gañou o recoñecemento polas súas actuacións interpretando a Ed Wood en *Ed Wood*, Joseph D. Pistone en *Donnie Brasco*, Hunter S. Thompson en *Fear and Loathing in Las Vegas*, George Jung en *Blow*, Jack Sparrow na saga *Pirates of the Caribbean*, e ó ladrón de bancos John Dillinger en *Public Enemies*. Os filmes protagonizados por Depp tiveron no seu conxunto unha recadación de máis de $3,1&nbsp;billóns nos Estados Unidos e $7,6&nbsp;billóns arredor do mundo. O seu maior éxito comercial foron os filmes da serie *Pirates of the Caribbean* que recadaron 3.727 millóns de dólares, *Alice in Wonderland* que acadou 1.024 millóns, *Charlie and the Chocolate Factory* con 474 millóns e *The Tourist* con 278 millóns.

## Traxectoria 
Cando era moi novo mudouse a Miramar, Florida. Os seus pais divorciáronse cando Depp tiña 16 anos de idade. O seu interese pola música espertou ao recibir unha guitarra coma agasallo da súa nai. De adolescente, formou parte de diversos grupos musicais, entre eles, o máis coñecido, *The Kids*. *The Kids* logrou acadar certo recoñecemento en Florida, chegando incluso a ser abreconcertos de Iggy Pop. Aos 18 anos trasladouse aos Ánxeles na busca dunha carreira no mundo da música. Casou cunha maquilladora, e foi ela quen lle presentou ao xove actor Nicolas Cage, quen lle aconsellou a Depp desistir nos seus intentos de lograr fama coma cantante de rock. Presentoulle ao seu axente, quen lle conseguiu o seu primeiro papel, na clásica película de terror *A Nightmare on Elm Street* (1984) de Wes Craven.

### Carreira como actor 
Interpretou papeis tan diversos coma un xove con tesoiras no canto de mans, o peor director da historia do cine Edward D. Wood Jr., o máis grande amante de tódolos tempos en *Don Juan De Marco*, un axente encuberto do FBI en *Donnie Brasco*, o alter ego do escritor e periodista Hunter S. Thompson na película de culto *Fear and Loathing in Las Vegas* e recentemente ó pirata Jack Sparrow en *Piratas do Caribe*.

Na actualidade, unha das colaboracións máis recoñecidas é a que forman Johnny Depp e Tim Burton. Contribuíu con el en varias oportunidades, en *Edward Scissorhands*, *Ed Wood*, *Sleepy Hollow*, *Charlie e a fábrica de chocolate*, e dando voz a Victor Van Dort, protagonista de *A noiva cadáver*, entre outras.

Foi candidato ao Óscar ao mellor actor en tres ocasións, e en cinco ocasións ao premio de mellor actor nos Globos de Ouro.

## Filmografía 
## Premios e nomeamentos 
### Oscar 
### Globo de Ouro 
## Notas 
## Véxase tamén 
### Ligazóns externas 
* Páxina sobre o actor